雙檜堂爲魯聖可行可賦
作者：林景熙
朝代：宋

paragraphs: 魚頭公子冰雪姿，根柢忠信華文辭。
乃翁手植豈無意，貞固已作層霄期。
氣含芝朮體松柏，容成山下神仙宅。
清陰冉冉生庭除，綠霧纖纖護琴冊。
風簷對語如索詩，君家伯仲諧塤箎。
養成材器豐且碩，蓄洩雲雨蟠蛟螭。
黄州謫臣坐詩累，杳杳蟄龍空九地。
蒼根留取千載芳，何物醜秦盜名字。